પછાત જાતિઓનું નિર્ધારણ દરેક પ્રદેશની સરકાર પોતાની સ્થાનિક સામાજિક પરિસ્થિતિ જોઈ ને કરે છે. ઘણા ખરાં રાજ્યમાં અનેક વિવિધ સવર્ણ જાતિમાં સમાવિષ્ટ લોકો પોતાને પછાત વર્ગમાં સમાવેશ કરવાની વાત કરે છે. બિહારમાં વાણિયા જાતિના લોકો પછાત વર્ગમાં આવે છે, તો અન્ય રાજ્યોમાં સવર્ણ ગણાય છે. દક્ષિણ ભારતના રાજ્યમાં ધોબી સમુદાય પછાત વર્ગમાં સમાવિષ્ટ છે, જ્યારે ઉત્તર ભારતમાં અનુસુચિત જાતિ વર્ગમાં ગણાય છે. અલ્પસંખ્યક ખાસ કરીને મુસ્લિમ તથા શીખ સમુદાયમાં પણ પછાત વર્ગની કમી નથી. આવી વિવિધ સમસ્યાઓ અને વિરોધાભાસો દૂર કરવા ઓબીસી આયોગ કેવી ભૂમિકા નિભાવશે તે પણ જોવું રહ્યું.